[{"text_idx": "#000000", "text": "Fe sgoriodd Kenwyne Jones ei ail go\u0302l o a thrydedd go\u0302l Caerdydd yn yr eiliadau olaf i gipio tri phwynt i Gaerdydd yn erbyn Brentford."}, {"text_idx": "#000001", "text": "Roedd yn ddiweddglo hynod o ddramatig ar o\u0302l iddi ymddangos fod ti\u0302m Russell Slade yn mynd i orfod bodloni ar ge\u0302m gyfartal 2-2 ar o\u0302l bod ar y blaen o 2-0 am y trydydd tro'n olynol mewn ge\u0302m gartref."}, {"text_idx": "#000002", "text": "Sicrhaodd yr Adar Gleision y fantais o ddwy go\u0302l ar o\u0302l rheoli'r hanner cyntaf. Trawodd Anthony Pilkington y bar gyda pheniad i'r ti\u0302m cartref ar o\u0302l 13 munud a sgoriodd Tony Watt ar o\u0302l 19 o funudau gydag ergyd yn y cwrt chwech."}, {"text_idx": "#000003", "text": "Watt - sydd ar fenthyg o Charlton - greodd yr ail go\u0302l gyda phas i Jones yn y cwrt cosbi ar o\u0302l 34 munud."}, {"text_idx": "#000004", "text": "Wnaeth Brentford ddim gorfodi yr un arbediad gan golwr y ti\u0302m cartref, David Marshall, yn ystod awr gyntaf y ge\u0302m. Ond hanner ffordd drwy'r ail hanner, fe beniodd Jake Bidwell i'r rhwyd ar o\u0302l i amddiffyn Caerdydd fethu clirio'r be\u0302l o gic gornel."}, {"text_idx": "#000005", "text": "Roedd yr amddiffyn ar fai eto am ail go\u0302l yr ymwelwyr gan John Swift ar o\u0302l 86 munud, ac yn syth ar o\u0302l y go\u0302l, dechreuodd nifer o gefnogwyr yr Adar Gleision fw\u0302io. Roedden nhw'n anhapus ar o\u0302l i Brentford daro no\u0302l yn union fel y gwnaeth Sheffield Wednesday ddydd Sadwrn diwethaf a Burnley fis diwethaf."}, {"text_idx": "#000006", "text": "Daeth Jones i'r adwy gydag ergyd i'r rhwyd o groesiad Fabio o flaen y dorf leiaf erioed i wylio ge\u0302m gynghrair yn Stadiwm Dinas Caerdydd - 12,729."}, {"text_idx": "#000007", "text": "Mae Caerdydd dal yn seithfed yn nhabl y Bencampwriaeth gydag un pwynt yn llai nag Ipswich sydd yn y safle isaf ar gyfer y gemau ail gyfle."}, {"text_idx": "#000012", "text": "\u2018Dwi\u2019n byw efo\u2019r Aussies \u2013 felly dwi isio ennill!\u2019"}, {"text_idx": "#000014", "text": "Ras drwy Kenya yn 'ehangu bywyd'"}]